I Vejle kombinerer de drømmen om en fremtid som professionel e-sports-udøver med en gymnasiel uddannelse.

Skrevet af Kasper Frank – kasper@esm.dk



D. 1. august 2015 rykkede de 16 første elever på e-sport-linjen på Campus Vejle Sportscollege ind på skolen.

Konceptet var det samme som for de øvrige sportsgrene på sportscollege. De unge blev tilbudt en ungdomsuddannelse, der var tilrettelagt på en måde, så de kunne passe både deres sportskarriere og deres uddannelse samtidigt.

Skoleskemaet på uddannelsen er tilrettelagt, så de unge kan træne flere gange ugentligt, og der er mulighed for at bo på et kollegiet tæt på skolen.

Nu har den nye linje så kørt i lidt over et halvt år, og ESM har spurgt Nikolaj Primdal, der er leder af Campus Vejle Sportscollege, om der fortsat vil være en e-sports-linje på Campus Vejle til næste skoleår. Hans svar er opløftende for alle, der har interesse for e-sport.

“Der bliver en ny klasse efter sommerferien. Vi har faktisk fordoblet antallet af pladser, og vi kan allerede nu mærke, at interessen er rigtig stor. Vi hoppede ud på dybt vand med e-sport-linjen, og det har vist sig, at vi godt kan bunde. Vi er overordnet rigtig godt tilfredse,” siger han.

På Campus Vejle Sportscollege har man stor erfaring med at tilrettelægge undervisningen, således at eleverne har mulighed for at dyrke deres sport på eliteniveau.

Nikolaj Primdal fortæller, at det er disse erfaringer, som man har trukket på i forbindelse med tilrettelægningen af e-sport-linjen. Dog er der særligt et område, hvor eleverne på e-sport-linjen skiller sig ud i forhold til kammeraterne, der kommer fra “almindelige” sportsgrene.

“Vi oplever, at eleverne på e-sport-linjen har en noget anderledes opfattelse og tilgang til deres niveau. I modsætning til de elever, der eksempeltvis er supergode til fodbold, så har computerspillerne været vant til at sidde bagerst i klassen og være den lidt underlige snegl, der brugte alt sig tid på at spille computerspil. Det er noget som mange af eleverne på e-sport-linjen skal arbejde med. De skal forstå, at de faktisk er supergode, og skal være stolte af deres sport,” siger han.

Derudover er der ikke den store forskel på eleverne på e-sport-linjen og de andre elever på campus.

“De er helt almindelige elever, og er helt sammenlignelige med de andre elever på elitelinjen. De er mindst lige så målrettede, og de træner ligeså meget som alle de andre. Hvis endda ikke mere. Der er selvfølgelig alle de problemer, som vi også oplever med de andre elever. Der er nogen, der ikke er så gode til at få afleveret deres ting og møde op til timerne, men det adskiller sig ikke fra de andre elever,” siger han.

Man kan læse mere om e-sport-linjen ved at følge dette link.